ดาวโจนส์,น้ำมันปิดบวก/ทองพุ่ง
หุ้นดาวโจนส์ปิดบวก 92.38 จุด รับความหวังเร่งออกมาตรการกระตุ้นเศรษฐกิจ ด้านราคาน้ำมันเพิ่มขึ้น 62 เซนต์ ขณะที่ทองคำพุ่งขึ้น 21.8 ดอลลาร์
6 ก.พ. 2564

ดัชนีเฉลี่ยอุตสาหกรรมดาวโจนส์ปิดที่ 31,148.24 จุด เพิ่มขึ้น 92.38 จุด หรือ +0.30%, ดัชนีเอสแอนด์พี 500 ปิดที่ 3,886.83 จุด เพิ่มขึ้น 15.09 จุด หรือ +0.39% และดัชนี แนสแดค ปิดที่ 13,856.30 จุด เพิ่มขึ้น 78.55 จุดหรือ +0.57%
ดัชนีดาวโจนส์ตลาดหุ้นนิวยอร์กปิดบวกเมื่อวันที่ 5 ก.พ. นักลงทุนยังมีความเชื่อมั่นเกี่ยวกับผลประกอบการของบริษัทจดทะเบียนในสหรัฐ, การเร่งออกมาตรการกระตุ้นเศรษฐกิจ และความคืบหน้าเกี่ยวกับวัคซีนต้านโรคโควิด-19 แม้จะผิดหวังที่กระทรวงแรงงานสหรัฐรายงานตัวเลขจ้างงานนอกภาคเกษตรเดือนม.ค.เพิ่มขึ้นน้อยกว่าคาดก็ตาม
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบ ส่งมอบเดือนมี.ค. เพิ่มขึ้น 62 เซนต์ หรือ 1.1% ปิดที่ 56.85 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 21 ม.ค. 2563 ด้าน สัญญาน้ำมันดิบเบรนท์ (BRENT) ส่งมอบเดือนเม.ย. เพิ่มขึ้น 50 เซนต์ หรือ 0.9% ปิดที่ 59.34 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 29 ม.ค. 2563
ราคาน้ำมันได้แรงหนุนจากความคืบหน้าในการออกมาตรการกระตุ้นเศรษฐกิจสหรัฐ และความหวังว่า การฉีดวัคซีนต้านโรคโควิด-19 ในวงกว้างจะช่วยฟื้นเศรษฐกิจสหรัฐ ขณะที่การปรับลดกำลังการผลิตของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ซึ่งจะทำให้ปริมาณน้ำมันลดลงนั้น ได้ช่วยหนุนราคาน้ำมันขึ้นด้วย
ราคาทองคำตลาดโคเม็กซ์ งวดส่งมอบ เดือนเม.ย. เพิ่มขึ้น 21.8 ดอลลาร์ หรือ 1.22% ปิดที่ 1,813 ดอลลาร์/ออนซ์เนื่องจากนักลงทุนพากันเข้าซื้อสัญญาทองในฐานะสินทรัพย์ปลอดภัย หลังจากกระทรวงแรงงานสหรัฐเปิดเผยตัวเลขจ้างงานนอกภาคเกษตรเพิ่มขึ้นน้อยกว่าคาดในเดือนม.ค.